Jul 03,2018
10 నెలల కనిష్టానికి కీలక రంగాల వృద్ధి
న్యూఢిల్లీ: పారిశ్రామికోత్పత్తిలో అత్యంత కీలకమైన ప్రధాన వాటా కలిగిన ఎనిమిది రంగాల ఉత్పత్తి 10 నెలల కనిష్టానికి దిగజారింది. ప్రస్తుత ఏడాది మే మాసంలో ఈ ప్రాధాన్యత రంగాల ఉత్పత్తి 3.6 శాతానికి క్షీణించింది. ముఖ్యంగా చమురు, సహజ వాయువు ఉత్పత్తి ఎక్కువగా పడిపోవడంతో జులై 2017 తర్వాత ఈ రంగాలు అత్యల్ప వృద్ధి రేటును నమోదు చేశాయి. ఇంత క్రితం ఏప్రిల్‌ మాసంలో ఈ రంగాలు 4.6 శాతం వృద్ధిని సాధించాయి. బొగ్గు, రిఫైనరీ, ఎరువులు, స్టీల్‌, సిమెంట్‌ తదితర ఈ ఎనిమిది రంగాలు 2017 మేలో 3.9 శాతం వృద్ధిని సాధించాయి. గత మేలో ముడి చమురు, సహజ వాయువు రంగాలు ప్రధానంగా వరుసగా 2.9 శాతం, 1.4 శాతం చొప్పున ప్రతికూల వృద్ధిని నమోదు చేశాయని సోమవారం వాణిజ్య, పరిశ్రమల మంత్రిత్వ శాఖ వెల్లడించింది. ఇదే సమయంలో రిఫైనరీ, స్టీల్‌, విద్యుత్‌ రంగాలు వరుసగా 4.9 శాతం, 0.5 శాతం, 3.5 శాతానికి పడిపోయాయి. 2017 ఇదే మేలో ఈ రంగాలు వరుసగా 5.4 శాతం, 3.8 శాతం, 8.2 శాతం చొప్పున పెరిగాయి. మొత్తం పారిశ్రామికోత్పత్తిలో కీలక రంగాల వాటా 40.27 శాతంగా ఉంది. గత మేలో బొగ్గు, రిఫైనరీ రంగాలు మాత్రం 12.1 శాతం, 8.4 శాతం చొప్పున పెరిగి కీలక రంగాల ఉత్పత్తికి కొంత మద్దతునిచ్చాయి. ప్రస్తుత ఆర్ధిక సంవత్సరం ఏప్రిల్‌-మే మాసాల్లో ఈ ఎనిమిది ప్రాధాన్యత రంగాల ఉత్పత్తి 4.1 శాతం పెరిగింది. గతేడాది ఇదే కాలంలో 3.3 శాతం పెరుగుదలను నమోదు చేశాయి.
మీ స్నేహితులకు రికమెండ్ చెయ్యండి